V máji 2014 bola podpísaná Zmluva o Dielo medzi Národnou diaľničnou spoločnosťou, a.s., a zhotoviteľom - Združenie D3 Žilina (Strážov) – Žilina (Brodno), ktorého členmi sú spoločnosti EUROVIA SK, a.s. ako vedúci člen združenia, spoločnosti HOCHTIEF CZ, a.s. a STAVBY MOSTOV SLOVAKIA, a.s. na predmet obstarávania Diaľnica D3 Žilina (Strážov) – Žilina (Brodno).
Dielo celkovo tvorí 127 stavebných objektov, z ktorých 31 objektov sú objekty tzv. "dočasného napojenia". Z toho najvýznamnejšími je diaľnica D3 s dĺžkou 4,250 km, súčasťou diela sú ďalej 2 mostné objekty SO 223-00 a SO 224-00, ktorých celková dĺžka nosnej konštrukcie ľavého a pravého mosta je 3,866 48 km, tunel Považský Chlmec, kde severná tunelová rúra má 2, 252 km a južná tunelová rúra 2,189 40 km, ale aj objekty prechádzajúce zo stavby Diaľnica D3 Žilina (Brodno) – Kysucké Nové Mesto. Účelom a cieľom stavby Diela je postupne dobudovať základný diaľničný ťah D3, skvalitniť podmienky pre medzinárodnú a vnútroštátnu dopravu a zvýšiť plynulosť, rýchlosť a zároveň bezpečnosť cestnej premávky. V súčasnosti sa celý objem cestnej premávky v tomto dopravnom úseku realizuje po ceste I/11 a I/18. Po ukončení výstavby predmetného úseku D3 sa vytvoria podmienky k podstatnému odľahčeniu dopravy na týchto cestách.
Dokumenty na stiahnutie